Predkladacia správa

Predkladaný materiál „Koncepcia využívania softvérových produktov vo verejnej správe“ je vypracovaný a predložený na základe úlohy bodu B.3. uznesenia vlády SR č. 950 zo 17. 12. 2008 k správe o plnení multilicenčnej zmluvy Microsoft Enterprise Agreement a návrhu jej pokračovania. Účelom dokumentu je definovať rámcovú stratégiu pre obstaranie, nasadzovanie a prevádzkovanie softvérových produktov v prostredí verejnej správy, vychádzajúc z cieľov informatizácie verejnej správy v najbližších rokoch v súlade s požiadavkami a odporúčaniami EÚ.
Cieľom materiálu je  dosiahnutie jednotného chápania nového prístupu k využívaniu softvérových produktov vo verejnej správe a identifikácia možností na úsporu nákladov a následných krokov, potrebných na realizáciu princípov efektívneho využitia softvérových produktov.
Nové požiadavky kladené na informatizáciu verejnej správy budú vyžadovať aj nový pohľad na využívanie softvérových produktov. Verejná správa má záujem zabezpečiť interoperabilitu, transparentnosť, bezpečnosť a flexibilitu informačných systémov, ako aj hospodárne využívanie rozpočtových zdrojov pri ich nákupe a prevádzkovaní. Ako ukazujú trendy z Európskej únie, zvýšená dostupnosť alternatívnych riešení vo všetkých oblastiach softvérových technológií – od operačných systémov až po aplikačný softvér – vytvára priestor na optimalizáciu výberu pre účely verejnej správy.
Strategickou víziou je dosiahnutie stavu, kde informačný systém verejnej správy bude flexibilný, otvorený a nezávislý. Bude charakterizovaný nediskriminačným prístupom k jednotlivým výrobcom alebo poskytovateľom softvéru a aktívnou podporou inovácií. 
Predkladaný materiál nemá vplyv na rozpočet verejnej správy, verejné financie, na životné prostredie, na zamestnanosť, podnikateľské prostredie a má pozitívny vplyv na informatizáciu spoločnosti.
Materiál bol predmetom medzirezortného pripomienkového konania od 18. 06. 2009 do 24. 06. 2009. Vznesené zásadné pripomienky všetkých subjektov boli prerokované a materiál sa na rokovanie vlády Slovenskej republiky predkladá bez rozporov povinne pripomienkujúcich subjektov s tým, že  hromadná pripomienka verejnosti bola prerokovaná a nebola akceptovaná v plnom rozsahu.